
Sokáig kétséges volt, hogy szabad-e megrendezni az évszázados rekordot döntő kánikula idején a világtalálkozót. Az utolsó napokban a szervezők, Murányi Gyula vezetésével, körkérdés formájában sokakat megkérdeztek.  Voltak, akik fájó szívvel lemondták részvételüket, de többen voltak azok, akik azt mondták, hogy mindenképpen jönnek. Végül nekik lett igazuk, mert a találkozó igen sikeres volt, 143 résztvevőt regisztrált az érkezőket fogadó csapat.

Az előző évekhez képest változást jelentett, hogy a templom tető felújítási munkái miatt most nem a templomkertben, hanem a művelődési házban zajlott a rendezvény. A helyszín ismerős volt, mert évekkel korábban itt voltak a találkozók.

Biztonsági, elővigyázatossági okból módosult a program. A 40 fokos meleg miatt elmaradt temetői látogatás és koszorúzás, valamint az izraelita temető meglátogatása. Nem maradt el azonban a megemlékezés, mert a művelődési ház udvarán a Hősök és Áldozatok Emlékműnél az ősökre gondolva megtörtént a koszorúzás, és az elhurcolt zsidó családokról is megemlékeztünk.

A nagy teremben viszonylag hűvös volt, és az udvaron két nagy, 3x4,5 méteres és kisebb, 3x3 méteres, oldalt nyitott pavilon adott árnyékot az ebédet főző csapatoknak és a találkozó egész ideje alatt autentikus népzenét játszó zenész együttesnek, Kalász Máté és muzsikus barátainak.

Ilyen nagy melegben kritikus a megfelelő mennyiségű víz biztosítása.
A szervezők ezt háromféleképpen oldották meg. A szentmise után mindenki elvihetett a templom előterébe odakészített fél literes flakon ásványvizet, hogy a művelődési házhoz vezető séta útján szomját olthassa, másrészt a találkozó helyszínén már előző nap a hűtőszekrénybe bekészített üdítő italok álltak rendelkezésre, harmadrészt pedig, előzetes kérésre az autóval érkezők közül többen hoztak a hűtőtáskában a jégakku mellett vizet és alkoholmentes dobozos italokat. Köszönet érte.
Miért június utolsó szombatján? És miért világtalálkozó? Mert ez a nap van legközelebb a falu névadójának, Keresztelő Szent Jánosnak az ünnepéhez. Világtalálkozó, mert régebben sok, a faluból elszármazott és leszármazott, rokon és barát jött el Európa országaiból és a tengerentúlról is. Sajnos azóta sokan elköltöztek az égi Cserhátszentivánba. Hagyománytiszteletből azonban megtartottuk a világtalálkozó megnevezést. 
A találkozó előkészítése részben általános szervezési, részben technikai feladatokat jelentett. Előző nap a sátrak felállítását, az étkezési asztalok és padok elhelyezését egy lelkes önkéntes csapat, Cservölgyi Zoltán és családja, Cservölgyi Szabolcs, a mindig vidám Ludmán László és Bocsor Ede végezték dr. Szalay Ferenc jelenléte mellett. 
A részvevők érkezéskor, a 9:00 órakor kezdődő regisztráció során kaptak egy nyakba akasztható névtáblát, egy zöld textúrás szatyrot és abban a hagyományos, Cserhátszentiván 2026 című sárga könyvet, amelyet dr. Szalay Ferenc professzor, Cserhátszentiván díszpolgára szerkesztett, s ami az elmúlt év eseményeit, és sok információt tartalmaz a falu életéről.

A regisztrációt kedves, vidám csapat végezte dr. Boruzs Mariann bírónő vezetésével, aki mellett fáradhatatlanul dolgozott Cservölgyi Szabolcs, és besegített ifj. Andorkó Ferenc és Ferencz Bernadett.
A szentmisét Bokros Levente atya mutatta be. Prédikációja most is igen emberi, szívhez szóló volt. Nem a szószékről, hanem a hívek mellől, a két padsor közül beszélt. A kántori szolgálatot most is Langstadler Zsoltné nyújtotta.
A mise után a művelődési ház udvarán volt a megemlékezés az ősökről, a háborúkban elesettekről, az elhurcoltakról. A himnusz eléneklése után következett a koszorúzás, majd Csonka Bolgárka énektanárnő Lentiből, aki a zeneakadémián szerzett népzenei diplomát, a mindig szívszorító, a „Kimegyek a doberdói erdőbe” kezdetű, első világháborús katonadalt, népdalt énekelte nagy művész átéléssel és erővel.
A koszorút Gyürky Mária, Cserhátszentivánról és Bocskor Györgyné Németh Ilona Pásztóról, aki éveket töltött a határon túl, Kárpátalján, Nagyszőlősön, helyezték el.
Még az ebéd előtt, a művelődési ház termében a gyermekeké volt a fő szerep. Egy zeneszám után két szavalat, majd a gyermekrajz kiállítás képeinek közös megbeszélése következett.
Cservölgyi Szabolcs 11 éves, Pásztón a Rajeczky Benjámin zeneiskola tanulója két furulya szólót adott elő tanára, Tóth Péter zongorakíséretével.
Ezután Vörös Kornél 11 éves iskolás Jászfényszaruból Laczkfi János költő „Tanári ária”című versét szavalta el nagyszerűen.
Lakatos Artur Frank 11 éves pedig Petőfi Sándor Arany Lacinak című versét mondta el.

Mindhárom produkciónak nagy taps volt a jutalma, továbbá ők is kaptak egy-egy banánt Fodor László ajándékaként, csakúgy, mint a gyermekrajz kiállításon rajzot bemutató gyerekek.
A gyermekrajz kiállításnak most is nagy sikere volt. A dr. Szalay Ferenc által moderált megbeszélés során minden képet kommentáltak az alkotók, elmondták, hogy miért az adott témát választották. A legfiatalabb rajzoló 4 éves, a legidősebb 12 éves volt. Rajzok jól tükrözik a gyerekek érdeklődési körét, világlátását és személyes kapcsolatukat a világ dolgaival.
Megemlítjük még, hogy a korábbi évekhez hasonlóan Kalász Máté és együttese autentikus népzenével örvendeztette a résztvevőket. Az egész találkozó idején fáradhatatlanul muzsikáltak.
Következett az ebéd. Két főétel volt. Az egyik igazi bográcsgulyás, amit Fodor László zagyvaszántói zöldségkerekedő és csapata készített. A húsanyagot a Hatvanban is működő Apci Hús Mintabolt tulajdonosának, Klajzsovics Ferencnek köszönjük. Köszönjük a Petőfibánya Pékségnek, személy szerint Kiss Imrének a kitűnő pogácsákat.

A másik, szintén nagy sikert aratott étel, mondhatni különlegesség, az alsótoldi Nyúllab Kft, személy szerint Kustos Károly ajándéka, a remek nyúlpörkölt volt, amit a kft. dolgozói készítettek. Főtt burgonya és vegyes savanyúság volt hozzá.
Az édes és sós süteményeket a vendégek hozták. A nagyteremben már korán Schmidt Gábor és családja által készített, nagy tálcákon hozott, ízletes körözöttes falatkák várták az érkezőket. Mind elfogyott.
Ásványvízről és üdítőitalokról Murányi Gyula gondoskodott. A kánikulai nagy melegben nagy szükség is volt ezekre.
Ebéd után következett a Nógrád Táncegyüttes öt tagjának bemutatója.
Ezt az eseményt az önkormányzat, személy szerint Siraki Attila szervezte a Balassi Bálint könyvtár program keretében. Nagyon jó volt, hogy a világtalálkozói részt vehettek, és a táncegyüttesnek is jó volt, mert sokkal többen láthatták produkciójukat. Három tájegység táncaiból adtak elő, de a különböző népviseleti ruhákat is bemutatták. A közönség láthatta és hallhatta az egyik népi hangszert, az ütő gardont is, amit az együttes vezetője, Gyurkó Liliana mutatott be.

Ezután már csak a nagytakarítás, az installáció felszámolása volt hátra. Külön köszönet illeti Huszár Hajnalka kutasói közmunkást, aki nagy szorgalommal gondoskodott a rendről és a takarításról.

Emlékezetes, nagy sikerű rendezvény volta világtalálkozó, amelynek a közösségépítő ereje nagy, s amely tovább öregbíti Cserhátszentiván jó hírét.
A találkozót részletesen bemutató, a jövő évi sárga könyvben számos fénykép lesz látható, amelyeket Andorkó Ferenc, Zeller Beatrix és dr. Szalay Ferenc készített.
Bízzunk abban, hogy jövőre, 2027. június 26-án, a 17. világtalálkozó alkalmával újra találkozhatunk.

A beszámolót összeállította a szervezők nevében

